Apex Legends

Apex Legends ialah sebuah permainan video penembak diri pertama percuma untuk dimainkan berkonsepkan battle royale yang dibangunkan oleh Respawn Entertainment dan diterbitkan oleh Electronic Arts (EA). Permainan ini dilancarkan secara rasmi pada 8 Februari 2019 dan kini boleh dimainkan di Microsoft Windows, PlayStation 4 dan Xbox One; versi Nintendo Switch dan telefon mudah alih dijangka akan dilancarkan pada akhir 2020.

Tatamain 
Apex Legends ialah permainan video atas talian yang berdasarkan konsep battle royale dengan latar masa 30 tahun selepas peristiwa dalam Titanfall 2. Dalam permainan ini, para pemain akan bermain secara sendiri atau dalam kumpulan dengan sebanyak-banyaknya tiga orang pemain dalam satu set yang memiliki paling banyak 60 orang pemain; mod lazim ialah permainan dalam kumpulan bertiga. Matlamat permainan ialah menjadi orang atau kumpulan terakhir untuk bertahan dalam set permainan dengan bertempur dengan pemain-pemain lain.

Sebelum perlawanan, para pemain perlu memilih satu daripada 13 orang watak yang tersedia untuk dimainkan, dan setiap watak memiliki kebolehan dan gaya permainan yang berlainan. Apabila permainan bermula, para pemain akan ditempatkan di dalam sebuah kapal terbang dan dikehendaki terjun ke latar permainan. Setelah berada di latar, para pemain boleh mencari peralatan-peralatan seperti senjata dan perisai di seluruh latar.

Sekiranya pemain mengalami knockout, pemain itu masih boleh dipulihkan oleh pemain sepasukan. Pemain yang terbunuh sepenuhnya juga boleh dipulihkan - pemain sepasukan perlu membawa panji pemain terbunuh ke salah satu daripada bikon-bikon yang ada di seluruh latar dalam masa tertentu sebelum panji tidak dapat digunakan dan pelajar tidak dapat dipulihkan.

Latar permainan Apex Legends terdiri daripada sebuah zon selamat. Zon ini akan mengecil secara berkala dengan berpusatkan satu titik rawak, dan para pemain mesti kekal dalam zon selamat ini atau menerima kecederaan secara beransur-ansur sebelum maut. Pengecilan ini memaksa para pemain untuk berkumpul lalu meningkatkan peluang pertembungan dan pertempuran antara pemain.

Apex Legends adalah percuma untuk dimainkan, tetapi disokong oleh sistem urus niaga mikro, termasuk sistem kotak harta (loot box); para pemain boleh mengeluarkan wang sebenar atau wang permainan untuk membeli alatan-alatan kosmetik seperti pakaian kepada para watak dan perhiasan senjata.

Penerimaan 

Apex Legends mencapai satu juta orang pemain unik hanya lapan jam selepas dilancarkan, dan angka itu mencecah 2.5 juta orang dalam 24 jam pertama. Permainan video ini mencapai 25 juta orang pemain unik dalam minggu pertama selepas pelancaran rasmi, dan 50 juta orang dalam bulan pertama.

Kontroversi 
Pada Ogos 2019, pihak Apex Legends menganjurkan suatu peristiwa dalam permainan yang bernama Iron Crown yang menawarkan barang-barang hiasan, kebanyakan barangan ini hanya boleh diperoleh melalui sistem kotak harta, termasuk barang hiasan paling utama yang boleh diperoleh selepas kesemua 24 barang lain telah diperoleh. Namun begitu, kos untuk mendapatkan barang itu dianggarkan bernilai paling kurang AS$170. Hal ini menyebabkan berlakunya kutukan meluas serta perkelahian antara pihak pemain serta pihak Respawn Entertainment. Pihak Respawn Entertainment memohon maaf dan menawarkan peluang kepada pemain untuk membeli barang-barang hiasan secara terus, meskipun dalam harga yang lebih tinggi, serta memohon maaf atas insiden segelintir dalam pihaknya yang bertindak melampau dalam menguruskan tentangan para pemain.

Rujukan

Pautan luar 

 
  Laman rasmi
Permainan video 2019
Permainan penembak orang pertama
Permainan video percuma untuk dimainkan
Permainan Microsoft
Permainan PlayStation 4
Permainan Xbox One
Permainan Electronic Arts
Permainan video yang dibangunkan di Amerika Syarikat